กระทรวงมหาดไทย เผยองค์กรปกครองส่วนท้องถิ่น 7,774 แห่งทั่วประเทศ พร้อมใจอบรมทำหน้ากากอนามัย มาตรฐานกระทรวงสาธารณสุขไว้ใช้เอง
กระทรวงมหาดไทย เผยองค์กรปกครองส่วนท้องถิ่น 7,774 แห่งทั่วประเทศ พร้อมใจอบรมทำหน้ากากอนามัย มาตรฐานกระทรวงสาธารณสุขไว้ใช้เองนายสมคิด จันทมฤก รองปลัดกระทรวงมหาดไทย ในฐานะโฆษกกระทรวงมหาดไทย เปิดเผยว่า พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ได้มีข้อสั่งการให้กระทรวงมหาดไทย ร่วมแก้ไขปัญหาหน้ากากอนามัยไม่เพียงพอสำหรับประชาชน เนื่องจากกำลังการผลิตหน้ากากอนามัยในประเทศไม่สามารถผลิตสำหรับประชาชนทั้งประเทศได้ ซึ่งกรมส่งเสริมการปกครองท้องถิ่น โดยองค์กรปกครองส่วนท้องถิ่น (อปท.) ทุกแห่ง ได้จัดโครงการอบรมเชิงปฏิบัติการให้ความรู้ในการป้องกันโรคติดเชื้อไวรัสโคโรนา 2019 (COVID-19) และการจัดทำหน้ากากอนามัยเพื่อการป้องกันตนเอง ซึ่งการอบรมฯ ดังกล่าว เป็นการอบรมให้แก่บุคลากรองค์กรปกครองส่วนท้องถิ่น กลุ่มสตรี จิตอาสา อาสาสมัครสาธารณสุขประจำหมู่บ้าน (อสม.) ผู้นำหมู่บ้าน/ชุมชน ประชาชนที่สนใจ เพิ่อเป็นวิทยากรขยายผลการสอนต่อไป ซึ่งขณะนี้ อปท. ทุกแห่งได้ร่วมแรง ร่วมใจ ในทุกพื้นที่อบรมจัดทำหน้ากากอนามัย สร้างทีมวิทยากรในพื้นที่เป็นที่เรียบร้อยแล้ว จำนวนกว่า 90,000 คน ซึ่งต่อจากนี้จะได้นำความรู้ไปสอนต่อให้กับประชาชนในพื้นที่ เพื่อให้ทุกครัวเรือนได้ผลิตหน้ากากอนามัยจากผ้าได้เอง เพื่อนำมาใช้ป้องกันตัวเองได้ รัฐบาลได้อนุมัติงบประมาณ จำนวน 225 ล้านบาท เพื่อเป็นค่าวัสดุอุปกรณ์ในการจัดทำหน้ากากอนามัย จำนวน 50 ล้านชิ้น เพื่อแจกจ่ายให้กับประชาชนได้อย่างทั่วถึง สำหรับหน้ากากอนามัยชนิดผ้า เป็นการผลิตตามมาตรฐานกระทรวงสาธารณสุขและสามารถลดการปนเปื้อนจากละออง ไอ จาม ซึ่งเป็นสาเหตุของการติดโรคโควิด -19 ได้ นอกจากนั้น ยังเป็นการลดขยะพิษและแก้ไขปัญหาการโก่งราคาหน้ากากอนามัยได้อีกด้วย จึงเชิญชวนประชาชนได้ร่วมกันผลิตหน้ากากอนามัยชนิดผ้าไว้ใช้เอง